Verdagtes met dubbele moord, plaasaanval verbindDie landdroshof in Piet Retief, Mpumalanga. (Foto: Tania Heyns/Maroela Media) Die polisie in Mpumalanga het Sondag drie verdagtes in hegtenis geneem vir die moord op twee mense sowel as ŉ plaasaanval. Die voorvalle het op twee verskillende plekke rondom Piet Retief in Desember plaasgevind. Dit is nie duidelik presies waar of wanneer die moorde gepleeg is nie, hoewel verneem word dat dit nié op ŉ plaas gebeur het nie. Luidens inligting wat deur brig. Selvy Mohlala aan Maroela Media verskaf is, is die vermoorde paar onderskeidelik 63 en 66 jaar oud. Hoewel hy gesê het dat die twee doodgeskiet is, het hy geen verdere besondere oor die voorval verskaf nie. Volgens Mohlala word die verdagtes, onderskeidelik 24, 35 en 45 jaar oud, ook met ŉ plaasaanval op 16 Desember verbind. Die polisie sê items ter waarde van R55 200 is tydens dié aanval gebuit. “Die drie verdagtes het reeds in die hof op Piet Retief verskyn en die saak is tot 17 Januarie uitgestel,” sê Mohlala. Luidens ŉ berig op South Africa Today het die plaasaanval in die Wittenberg-omgewing plaasgevind. Drie aanvallers het volgens dié berig glo ŉ jong vrou oorrompel en ook ŉ vuurwapen uit die huis gesteel. Hierdie inligting is egter nie deur die polisie bevestig nie.